b'\n_START_ARTICLE_\nRaatok\xc3\xa4rp\xc3\xa4set\n_START_SECTION_\nUlkon\xc3\xa4k\xc3\xb6\n_START_PARAGRAPH_\nAikuisilla on usein metallinhohtoinen, sini- tai vihre\xc3\xa4nkiiltoinen pinta. Ne ovat tukevarakenteisia ja usein karvapeitteisi\xc3\xa4. Toukat ovat valkeita ja matomaisia.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nRaatok\xc3\xa4rp\xc3\xa4set viihtyv\xc3\xa4t aurinkoisilla paikoilla ja asutuksen l\xc3\xa4hell\xc3\xa4. Ne lent\xc3\xa4v\xc3\xa4t usein sis\xc3\xa4lle rakennuksiin ja laskeutuvat ruokaan. Ne ovat tavallisia my\xc3\xb6s kaatopaikoilla ja tunkioilla._NEWLINE_Raatok\xc3\xa4rp\xc3\xa4set munivat tuoreeseen tai kyps\xc3\xa4\xc3\xa4n lihaan tai ulosteisiin. Jotkut lajit munivat el\xc3\xa4viin eli\xc3\xb6ihin ja linnunpesiin. Kuoriuduttuaan toukat sy\xc3\xb6v\xc3\xa4t raatoa tai is\xc3\xa4nt\xc3\xa4\xc3\xa4ns\xc3\xa4. Aikuiset k\xc3\xa4ytt\xc3\xa4v\xc3\xa4t ravinnokseen kukkia ja muita kasvinosia sek\xc3\xa4 hajoavaa kasvi- ja el\xc3\xa4inainesta._NEWLINE_K\xc3\xa4rp\xc3\xa4sten on havaittu noudattavan tietty\xc3\xa4 j\xc3\xa4rjestyst\xc3\xa4 raadon sy\xc3\xb6misess\xc3\xa4. Raatok\xc3\xa4rp\xc3\xa4set ovat yleens\xc3\xa4 ensimm\xc3\xa4isin\xc3\xa4 tuoreella raadolla. Kun pilaantuminen alkaa, seuraavat er\xc3\xa4\xc3\xa4t sukask\xc3\xa4rp\xc3\xa4ssuvut. Raadon hajoamisen loppuvaiheessa, kun j\xc3\xa4\xc3\xa4nn\xc3\xb6kset ovat muuttuneet nestem\xc3\xa4iseksi, sit\xc3\xa4 tulevat sy\xc3\xb6m\xc3\xa4\xc3\xa4n mahla- ja hedelm\xc3\xa4k\xc3\xa4rp\xc3\xa4set._NEWLINE_Er\xc3\xa4\xc3\xa4t kasvit, mm. raatokukat (Stapelia), houkuttelevat k\xc3\xa4rp\xc3\xa4si\xc3\xa4 raadontuoksulla.'